Inwoners ontstig toe boom afgekap word | News24
Inwoners ontstig toe boom afgekap word
TE midde van beskuldigings wat nou na 'n eiendomsmaatskappy op Jeffreysbaai geslinger word waar 'n boom met reierkuikens afgekap is, sê die eienaar sy het nooit gevra dat die boom verwyder moet word nie.
Die afkap van 'n wildevyeboom wat op die PMG-eiendomsgroep se eiendom gestaan het, het die afgelope naweek vir emosionele uitbarstings in die vakansiedorp gesorg nadat honderde reierkuikens met die afkap uit die boom gepeul het.
"Dit is nou al drie dae later en ons red steeds reierkuikens wat onder afgebreekte takke vassit," het Benjamin Sithole, inspekteur van die Humansdorpse Dierebeskermingsvereniging (DBV), Maandag gesê. Sithole sê die DBV is verlede week deur ontstoke inwoners na PMG se perseel ontbied terwyl die kapwerk aan die wildevyeboom aan die gang was.
"Toe ek eers sien hoeveel reiers en kuikens in die boom is, en die boom word nogal in die middel van die broeiseisoen afgekap, het ons die afkap van die boom dadelik stopgesit."
Hoewel die gemeenskap teen PMG uitgevaar het, het Martie Barnard, bestuurder van die eiendomsmaatskappy, Maandag gesê sy het nooit gevra dat die boom afgekap moet word nie.
"Ja, die voëls het tot luise in ons kantoor gelei en daar is daaroor gekla, maar dit was nie ons wat die boom wou weg hê nie. Ek sal nooit diere skade aandoen nie."
Volgens Barnard is sy deur die plaaslike omgewings- en ekonomiese ontwikkelingskantoor genader om 'n permit te bekom om van die boom ontslae te raak, glo omdat die voëls 'n gesondheidsrisiko is.
"Ek het nie eens geweet wanneer hulle van plan was om die boom af te kap nie. Ek was net so verbaas toe dit gebeur."
Volgens Sithole is dit onduidelik hoekom die permit uitgereik is, aangesien die reiers se broeiseisoen vroeg in Desember begin en teen einde Maart sal die kuikens eers kan vlieg. "Sodra die kuikens vlieg, sal hulle die boom verlaat. Ek verstaan nie hoekom daar nie gewag is nie."
Elza van Lingen, uitvoerende burgemeester, sê 'n permit om 'n beskermde boom of diere te verwyder, kan slegs deur die departement van omgewingsake uitgereik word.
" 'n Interne ondersoek sal gedoen moet word om vas te stel wie vir die uitreik van die permit verantwoordelik is," sê sy.
By navraag aan die Kouga-munisipaliteit het Leon Els, streeksdirekteur van die provinsiale departement van ekonomiese ontwikkeling, omgewingsake en toerisme, Maandagmiddag gesê hy wag op 'n volledige verslag van Jeffreysbaai se kantoor en hy sal eers daarna kan kommentaar lewer.
Intussen word die sowat 150 kuikens wat die afgelope tyd gered is by die Suider-Afrikaanse Stigting vir die Bewaring van Kus­voëls (Sankub) op St. Francisbaai en by African Dawn vir versorging ingeneem, sê Si-thole.
Volgens Percy Hickman, eienaar van African Dawn, 'n voël-en-diere-rehabilitasiesentrum in Thornhill, sal die kuikens vir die volgende maand tot ses weke versorg moet word voordat hulle sterk genoeg sal wees om vrygelaat te word.